વજેગઢગામ હવે તો થરાદનો જ હિસ્સો કહી શકાય. થરાદ અને વજેગઢગામનું પાણી જે વહોળામાંથી પસાર થાય તેની બાજુમાં જ વિચરતી જાતિના ગવારીયા, ભરથરી, વાંસફોડા પરિવારો રહે. તાજેતરમાં આવેલા પુરના કારણે વહોળામાં પુષ્કળ પાણી આવ્યું અને ભરથરી અને ગવારીયા પરિવારોની વસાહતમાં પાણી ફરી વળ્યું. પાણીનું સ્તર વધી રહ્યું હતું છેવટે આ પરિવારો હાથમાં સમાય એટલી વસ્તુ લઈને વસાહતમાંથી બહાર નીકળી ગયા. રોડની બાજુમાં બની રહેલાં એક મકાનમાં આવીને એના બીજા માળે આશરો લીધો. ચાર દિવસ એમાં જ બેસી રહ્યાં પાણી ઓસર્યા પછી વસાહતમાં ગયા ત્યારે ભરથરી પરિવારો જે છાપરામાં રહેતાં હતા એ છાપરાં તો રહ્યા જ નહોતાં. જયારે ગવારીયા પરિવારોના ઘરોમાં ખુબ પાણી ભરાયું હતું. સામાન બધો એમના એમ રહ્યો હતો પણ બધું પલળી ગયું હતું. કપડાં, ગોદળા અને ધંધાનો સામાન પલળી ગયો હતો.